**Μύθων και πραγματικότητας συνέχεια**

Σε προηγούμενο άρθρο μου (ΘΕΣΣΑΛΙΑ, 25/06/17) αναφέρθηκα σε ορισμένους μύθους σχετικά με την πορεία της οικονομίας, και τώρα συνεχίζω.

Μύθος πέμπτος: Ο δανεισμός από τις αγορές είναι λύση: Το πλεονέκτημα είναι πως μετά την λήξη των μνημονίων, ο δανεισμός από τις αγορές δεν συνεπάγεται δέσμευση για συγκεκριμένα μέτρα, άρα αυξάνει την ευελιξία επιλογών των κυβερνήσεων. Στο παρελθόν όμως, αυτή η ευκολία είχε ως αποτέλεσμα την κακή χρήση πόρων, τη διόγκωση του δημόσιου και του πελατειακού κράτους, και τελικά την πτώχευση του 2010. Επιπλέον ο δανεισμός από τις αγορές είναι ακριβός. Με τα σημερινά δεδομένα, το επιτόκιο θα ήταν 6%, έναντι μεσοσταθμικού 2% των δανείων από τους δημόσιους δανειστές (ESM, ΔΝΤ(. Αν πχ. 100 δις δανείων από τους δημόσιους δανειστές αντικατασταθεί από δάνεια από τις αγορές, η διαφορά του 4% των επιτοκίων, σημαίνει ετήσια επιπλέον επιβάρυνση 4 δις. Μπορεί η ελληνική οικονομία να τα αντέξει ή μήπως είναι συνταγή για την επόμενη πτώχευση;

Μύθος έκτος: Η κυβέρνηση πέτυχε την επαναφορά των συλλογικών συμβάσεων. Στην πραγματικότητα αυτό προβλέπεται ήδη για το τέλος των μνημονίων τον Ιούλιο του 2018 και δεν είναι κάτι νέο. Άλλωστε, το θέμα των συλλογικών συμβάσεων δεν είναι σημαντικό για την απασχόληση και την ανάπτυξη.

Μύθος έβδομος: τα αντίμετρα που πέτυχε η κυβέρνηση έχουν το ίδιο ύψος με τα μέτρα των μνημονίων. Πραγματικότητα: Πρώτο, τα αντίμετρα ενεργοποιούνται μόνο στην περίπτωση που το πλεόνασμα ξεπεράσει τους στόχους του 3,5% (δηλαδή η φορολογική πειρατεία ξεπεράσει κάθε όριο). Δεύτερο, με κανένα τρόπο υπολογισμού δεν αντιστοιχούν στα μέτρα, αφού αφορούν μόνο το ποσό του πλεονάσματος που υπερβαίνει τον στόχο. Αν πχ., ο στόχος είναι 3,5% του ΑΕΠ (6,5 δις με τα δεδομένα του 2016) και το πλεόνασμα είναι 4% (διαφορά 0,5%) τότε τα αντίμετρα είναι περίπου 900 εκ – 1 δις (και όχι 6,5 δις των μέτρων).

Μύθος όγδοος: Η κυβέρνηση περιόρισε την φοροδιαφυγή. Η πραγματικότητα είναι πως η αυξημένη χρήση πλαστικού χρήματος, επακόλουθο των ελέγχων κεφαλαίων περιόρισε την φοροδιαφυγή κυρίως του ΦΠΑ. Παρεμπιπτόντως, παρά των βλακώδη αισιοδοξία του κ. Χουλιαράκη, που υποστήριξε πως θα καταργηθούν πέρυσι, και μετά τον Μάρτιο του 2017, οι έλεγχοι συνεχίζονται και δεν προβλέπεται να καταργηθούν σύντομα, παραβιάζοντας μια από τις βασικές ελευθερίες της ΕΕ, της ελεύθερης κίνησης κεφαλαίων, και ξεπερνώντας τα δυο έτη της Κύπρου.

Όμως η κυβέρνηση δεν έκανε τίποτε για να αντιμετωπίσει ουσιαστικά το λαθρεμπόριο καυσίμων, είτε εφαρμόζοντας τον ψηφισμένο νόμο του 2012, είτε φέρνοντας νέο δικό της, προς μεγάλη χαρά των λαθρέμπορων. Τέλος, με βάση τα παραπάνω, το βραβείο υποκρισίας και αναισχυντίας πρέπει να το μοιραστούν ο κ. Τσακαλώτος (που το 2016 δήλωνε πως αν μειωθεί το αφορολόγητο θα παραιτηθεί, και είχε κάνει το πρόγραμμα της Θεσσαλονίκης που υπόσχονταν 12,5 δις παροχές!) και ο κ. “Κούγκι” Καμμένος, που αποχώρησε από την ΝΔ γιατί υπόγραφε το δεύτερο μνημόνιο, για να υπογράφει ως αντιπρόεδρος της τωρινής δυο νέα. Μύθος ένατος: Η οικονομία θα αναπτυχθεί κατά 2,7% το 2017. Σε πρόσφατη εκτίμηση της ΤτΕ ο ρυθμός οικονομικής ανάπτυξης για το 2017 δεν θα ξεπεράσει το 1,5%.

Οι κ.κ. Τσακαλώτος και Χουλιαράκης γνωρίζουν υποθέτω την μαρξιστική οικονομία, αλλά δεν αντιλαμβάνονται το πως λειτουργεί η σύγχρονη. Ο κ. Χουλιαράκης άλλωστε ομολόγησε στους δημοσιογράφους ουσιαστικά αυτή την άγνοια, που άλλαξε “εμπλεκόμενος” με την διαχείριση της μεγάλης και μακροχρόνιας ελληνικής ύφεσης” (Tο Βήμα, 14 Μαΐου 2017, σελ. 8). Το πρόβλημα είναι πως οι μαθητευόμενοι μάγοι μαθαίνουν σε βάρος της ελληνικής οικονομίας και των πολιτών.

Αντίθετα οι οικονομολόγοι που αντιλαμβάνονται πως λειτουργία η σύγχρονη οικονομία είχαν αμφισβητήσει αυτή την εκτίμηση. Προσωπικά, σε συνέντευξή μου στον κ. Πολύζο στο TRT στο τέλος του 2016) και σε άρθρο μου “Εκτιμήσεις για το 2017” (Θεσσαλία, 12 Φεβρουαρίου 2017, σελ. 25) είχα υποστηρίξει ότι “ο ρυθμός οικονομικής ανάπτυξης 2,7% έχει θέσει ανέκδοτου, εκτός αν κάποιοι πιστεύουν στα μάγια”.

Νίκος Κυριαζής

Καθηγητής Τμήματος Οικονομικών Επιστημών

Πανεπιστήμιο Θεσσαλίας